Uvod

Sustav za upravljanje učenjem (Learning Management System – LMS) je program za upravljanje, dokumentiranje, praćenje, izvješćivanje i dostavljanje online tečajeva i obuka ili jednostavnije platforma za e-učenje. Moodle je jedan od najpoznatijih takvih sustava, besplatan je, jednostavan, fleksibilan i dostupan na više od 120 jezika. U nastavku ćete naučiti kako instalirati Moodle pomoću XAMPP-a, kojeg ste već prethodno instalirali u nekoj od ranijih lekcija.

Instalacija

Na samom početku potrebno je preuzeti Moodle sa službenih stranica https://download.moodle.org/releases/latest/ i odabrati posljednju verziju u .zip formatu.

Slika 1. - Preuzimanje Moodla sa službenih stranica

Nakon preuzimanja potrebno ga je raspakirati desnim klikom na Extract files… i zatim odabrati C:\xampp\htdocs te potvrditi klikom na OK.

Slika 2. - Raspakiranje Moodla

Slika 3. - Raspakiranje Moodla

Zatim je potrebno pokrenuti XAMPP, koji ste već ranije instalirali u nekoj od prethodnih lekcija, a potom pokrenuti Apache i MySQL. Nakon toga trebate otvoriti web preglednik i upisati 127.0.0.1/moodle ili localhost/moodle koji će pokrenuti instalaciju. Prvi korak je odabrati hrvatski jezik i kliknuti Nastavi.

Slika 4. - Odabir jezika

Slijedi potvrđivanje putanje klikom na Nastavi.

Slika 5. - Potvrda putanje

Nakon toga se odabire MySQL vrsta baze podataka.

Slika 6. - Odabir vrste baze podataka

Slijeći korak je određivanje postavki baze podatka. Neki će podaci već biti unešeni, dok druge morate unijeti sami. Lozinka baze podataka se ostavlja prazna. Port baze podataka je 3306 jer je tako određeno prema zadanim postavkama tijekom instalacije MySQL-a. U verzijama 3.+ moodla nije potrebno prethodno izraditi bazu kao kod prijašnih, no, ukoliko instalacija izbacuje grešku možete u poglavlju Dodatno pročitati kako izraditi bazu da bi nastavili instalaciju.

Slika 7. - Postavke baze podataka

Izbaciti će se poruka o copyrightu, potvrđujete uvjete korištenja klikom na Nastavi.

Slika 8. - Prihvaćanje licence

Zatim će se pojaviti provjera poslužitelja, odnosno servera, i ako na dnu stranice piše „Vaše poslužiteljsko okruženje zadovoljilo je sve minimalne zahtjeve.“ možete kliknuti na Nastavi i započeti će instalacija. U slučaju da nemate zadovoljene sve uvjete i ne možete nastaviti s instalacijom zato što imate različitu inačicu MySQL-a od one koja je potrebna pročitajte u poglavlju Dodatno kako riješiti taj problem.

Slika 9. - Provjera poslužitelja

Nemojte da vas zbuni instalacija gdje se na potpuno bijelom prozoru nalaze doslovno dvije riječi „Instalacija Sustav“, Moodle se instalira i instalacija može potrajati nekoliko minuta.

Slika 10. - Instalacija Moodla

Nakon nekoliko minuta pokazat će se niz stavki koje su uspješno instalirane, ali to još nije sve, klikom na Nastavi nastavlja se instalacija.

Slika 11. - Instalirane stavke

Slijeće što se traži jest da se podesi administratorski korisnički račun. U kategoriji Općenito obavezno je unijeti novu lozinku pomoću koje ćete se logirati na administratorski račun, ime i prezime je već uneseno, ali ih možete promijeniti, te e-mail. Sva ostala polja, kao i ona iz kategorija Dodatna imena i Opcionalno, nisu obavezna za unijeti tako da ih možete preskočiti i pohraniti promjene.

Slika 12. - Podešavanje administratorskog korisničkog računa

Slijedeći korak su postavke naslovnice. Ovdje upisujete naziv web stranice, kratki naziv, opis stranice te razne druge postavke koje možete istražiti sami ili potvrditi one zadane.

Slika 13. - Postavke naslovnice

Nakon što ste pohranili promjene vaš Moodle je spreman za korištenje.

Slika 14. - Moodle spreman za korištenje

Dodatno

Postavke baze podataka – potrebno je prethodno izraditi bazu

Problem možete riješiti tako da otvorite web preglednik i upišete localhost/phpmyadmin te kliknete na New i zatim upišete ime baze (moodle) i odaberete kodiranje utf8_general_ci. Klikom na Create napravili ste bazu i možete se vratiti na instalaciju.

Slika 15. - Izrada baze u phpMyAdminu

Također, bazu možete napraviti u MySQL Workbenchu, a ne phpMyAdminu. Potrebno je samo upisati naredbu create database moodle character set utf8 collate utf8_general_ci;.

Različita inačica MySQL-a od one koja je potrebna

U slučaju da imate različitu inačicu MySQL-a od one koja je potrebna i ne možete nastaviti s instalacijom jer vam izbacuje grešku kao na Slici 16., pratite slijedeće korake.

Slika 16. - Različita inačica MySQL-a od one koja je potrebna

Potrebno je otići u C:\xampp\htdocs\moodle i pronaći config.php datoteku te ju otvoriti s Notepad++.

Slika 17. - Otvaranje config.php datoteke

Zatim na liniji 7 protrebo je promijeniti dbtype iz mysqli u mariadb. Vratite se na instalaciju i na dnu kliknite za ponovnu provjeru.

Slika 18. - Uređivanje config.php datoteke

The 127.0.0.1 page isn't working

Ova greška se može pojaviti tijekom instalacije, obično pred kraj. Nije poznato kako točno riješiti ovaj problem, no, postoji nekoliko opcija.

Slika 19. - Greška 127.0.0.1 page isn't working

Za početak probajte obrisati kolačiće (cookies). Ukoliko koristite Google Chrome to možete učiniti tako da odete na Settings -> Show advanced settings -> Privacy content settings -> All cookies and site data -> u tražilicu upisati 127.0.0.1 i zatim kliknuti na X kako bi se obrisalo.

Slika 20. - Brisanje kolačića (cookies)

Nakon toga obrišite moodle mapu iz C:\xampp\htdocs i ponovno raspakirajte moodle te u pregledniku upišite 127.0.0.1/moodle. Ako se pokrene instalacija biti će potrebno ponoviti prvih par koraka instalacije, ali ne i sve.

U slučaju da to nije pomoglo možete probati u C:\xampp\moodledata očistiti cache tako da u mapi moodledata preimenujete mape cache i session u _cache i _session.

Slika 21. - Promjena naziva mapa cache i session

Literatura

Moodle Windows installation using XAMPP

URL: https://docs.moodle.org/31/en/Windows_installation_using_XAMPP#Server_check

How to install Moodle 2.9 and latter in Windows 10

URL: https://www.youtube.com/watch?v=iC0F6OUvP9A

Moodle Installing and upgrading help

URL: https://moodle.org/mod/forum/discuss.php?d=330272